Neuvoston asetuksen (ETY) N:o 3976/87, annettu 14 päivänä joulukuuta 1987, 5 artiklassa säädetyn menettelyn mukainen komission tiedonanto EY:n perustamissopimuksen 81 artiklan 3 kohdan soveltamisesta lentoliikenteen alan sopimusten ja yhdenmukaistettujen menettelytapojen ryhmiin

(2002/C 89/02)

(ETA:n kannalta merkityksellinen teksti)

Neuvoston asetuksen (ETY) N:o 3976/87 5 artiklassa säädetyn menettelyn mukaisesti komissio pyytää niitä, joita asia koskee, esittämään huomautuksensa liitteenä olevasta ehdotuksesta komission asetukseksi EY:n perustamissopimuksen 81 artiklan 3 kohdan soveltamisesta lentoliikenteen alan sopimusten ja yhdenmukaistettujen menettelytapojen ryhmiin kuukauden kuluessa tämän tiedonannon julkaisemisesta seuraavaan osoitteeseen:

Euroopan komissio

Kilpailun pääosasto

Yksikkö D2, Toimisto J 70 2/237

B - 1049 Bruxelles/Brussels Faksi (32-2) 296 98 12

sähköposti: Monique.Negenman@cec.eu.int

Alustava luonnos komission asetukseksi (EY) N:o .../2002,

annettu ... päivänä ... kuuta 2002,

asetuksen (ETY) N:o 1617/93 muuttamisesta lentoliikenteen matkustajamaksuja sekä lähtö- ja saapumisaikojen jakamista lentoasemilla koskevien neuvottelujen osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon perustamissopimuksen 85 artiklan 3 kohdan soveltamisesta lentoliikenteen alan sopimusten ja yhdenmukaistettujen menettelytapojen ryhmiin 14 päivänä joulukuuta 1987 annetun neuvoston asetuksen (ETY) N:o 3976/87(1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 2 artiklan,

on julkaissut tämän asetuksen luonnoksen(2),

on kuullut lentoliikenteen alan kilpailurajoituksia ja määräävää markkina-asemaa käsittelevää neuvoa-antavaa komiteaa,

sekä katsoo seuraavaa:

(1) Perustamissopimuksen 85 artiklan 3 kohdan soveltamisesta aikataulujen yhteistä suunnittelua ja yhteensovittamista, yhteisen lentoliikenteen harjoittamista, neuvotteluja säännöllisen lentoliikenteen matkustaja- ja rahtimaksuista sekä lähtö- ja saapumisaikojen jakamista lentoasemilla koskevien sopimusten, päätösten ja yhdenmukaistettujen menettelytapojen ryhmiin 25 päivänä kesäkuuta 1993 annettua komission asetusta (ETY) N:o 1617/93(3) muutettiin viimeksi asetuksella (EY) N:o 1324/2001(4), jotta matkustajamaksuja koskeville neuvotteluille myönnettyä ryhmäpoikkeusta voitiin jatkaa 30 päivään kesäkuuta 2002 ja lähtö- ja saapumisaikojen jakamiselle sekä aikataulujen laatimiselle myönnettyä ryhmäpoikkeusta 30 päivään kesäkuuta 2004.

(2) Komissio aloitti helmikuussa 2001 kuulemiset selvittääkseen, olisiko matkustajamaksuja koskeville neuvotteluille myönnetty ryhmäpoikkeus säilytettävä nykyisessä muodossaan. Komissio on saanut vastaukset jäsenvaltioilta, lentoyhtiöiltä, matkatoimistoilta ja kuluttajaryhmiltä.

(3) Suurin osa vastanneista katsoi, että kansainvälisen lentokuljetusliiton (IATA) matkustajamaksuneuvotteluista saadaan merkittävä etu monenvälisen interline-järjestelmän muodossa ja että tällaista etua ei todennäköisesti saataisi mistään vaihtoehtoisesta, vähemmän rajoittavasta järjestelmästä. Vaikka useimmat vastanneet myönsivät, ettei matkustajamaksuja koskeville neuvotteluille myönnetyn ryhmäpoikkeuksen lopettaminen merkitsisi interline-järjestelmän poistumista kokonaan käytöstä, monet niistä kuitenkin katsoivat, että jollei hintaneuvotteluja käytäisi, kuluttajille tarjottava joustavien hintojen valikoima supistuisi, ja pienillä lentoyhtiöillä saattaisi olla huonommat mahdollisuudet käyttää interline-järjestelmää ja siten myös pysyä kilpailukykyisinä. Muutamat vastanneista katsoivat kuitenkin, että lentoyhtiöiden liittoutuessa liittoutumista tai kahdenvälisesti tarjottavista tuotteista voitaisiin ainakin pitkällä aikavälillä saada samanlaisia etuja kuin IATAn interline-järjestelmästä.

(4) Lentoyhtiöiden tilanne on tällä hetkellä erityisen vaikea, ja niillä saattaisi nyt olla vaikeuksia tehdä monenväliselle interline-järjestelmälle vaihtoehtoisen järjestelmän kehittämiseen tarvittavat investoinnit.

(5) Matkustajamaksuja koskeville neuvotteluille myönnettyä ryhmäpoikkeusta olisi näin ollen pidennettävä kolmella vuodella, 30 päivään kesäkuuta 2005. Jotta komission olisi helpompi tarkastella, olisiko ryhmäpoikkeusta jatkettava vielä kyseisen ajankohdan jälkeen, poikkeukseen olisi liitettävä velvoite, jonka mukaisesti neuvotteluihin osallistuvat lentoliikenteen harjoittajat kokoavat 1 päivästä syyskuuta 2002 alkaen IATAn kultakin liikennekaudelta tietoja siitä, missä suhteessa neuvotteluissa vahvistettuja matkustajamaksuja sovelletaan ja mikä on niiden suhteellinen merkitys interline-järjestelmän todellisen käytön kannalta. Kolmen vuoden jakso riittää kyllin edustavien tietojen kokoamiseen.

(6) Lähtö- ja saapumisaikojen jakamista ja aikataulujen laatimista koskevaa ryhmäpoikkeusta jatkettiin asetuksella (EY) No 1324/2001 siihen asti kunnes lähtö- ja saapumisaikojen jakamista yhteisön lentoasemalla koskevista yhteisistä säännöistä 18 päivänä tammikuuta 1993 annettuun neuvoston asetukseen (ETY) N:o 95/93(5) ehdotetut muutokset hyväksytään. Koska muutoksia ei ole vielä hyväksytty, ryhmäpoikkeusta on aiheellista jatkaa vielä vuodella, 30 päivään kesäkuuta 2005.

(7) Asetukseen (ETY) N:o 1617/93 on näin ollen tehtävä vastaavat muutokset,

ON ANTANUT TÄMÄN ASETUKSEN:

1 artikla

Muutetaan asetusta (ETY) N:o 1617/93 seuraavasti:

1. Lisätään 4 artiklaan seuraava 3 kohta: "3. Matkustajamaksuja koskeviin neuvotteluihin osallistuvat lentoliikenteenharjoittajat kokoavat 1 päivästä syyskuuta 2002 seuraavat tiedot

a) neuvotteluissa vahvistettujen maksujen suhteellinen osuus kaikista Euroopan talousalueen sisäisistä maksuista;

b) missä määrin neuvotteluissa vahvistetun hintaisia lippuja todella käytetään interline-järjestelmässä;

c) missä määrin muita kuin neuvotteluissa vahvistetun hintaisia lippuja todella käytetään interline-järjestelmässä.

Tietojen kokoamiseen osallistuvien lentoliikenteen harjoittajien tai jonkun muun niiden puolesta on toimitettava kootut tiedot komissiolle kuuden kuukauden välein."

2. Korvataan 7 artiklan toinen kohta seuraavasti "Sitä sovelletaan 30 päivään kesäkuuta 2005."

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä ...

Komission puolesta

Mario Monti

Komission jäsen

(1) EYVL L 374, 31.12.1987, s. 9.

(2) EYVL C ...

(3) EYVL L 155, 26.6.1993, s. 18.

(4) EYVL L 177, 30.6.2001, s. 56.

(5) EYVL L 14, 22.1.1993, s. 1.